Aug 02,2018
ఎల్‌ఐసీ అనుబంధ సంస్థగా ఐడీబీఐ బ్యాంక్‌
న్యూఢిల్లీ: భారతీయ జీవిత బీమా సంస్థ (ఎల్‌ఐసీ) మేడకు నష్టాల్లో ఉన్న ప్రభుత్వ రంగ బ్యాంకు ఐడీబీఐని అంటగట్టే దిశగా సర్కారు మరో ముందడుగు వేసింది. ఐడీబీఐ బ్యాంక్‌లో ఎల్‌ఐసీ కీలక వాటాను సొంత చేసుకొనేందుకు అర్థిక వ్యవహారాల క్యాబినెట్‌ కమిటీ (సీసీఈఏ) బుధవారం సమ్మతి తెలిపింది. సీసీఈఏ సమ్మతితో ఐడీబీఐలో ఎల్‌ఐసీ వాటా 51 శాతానికి పెంచుకొనేందుకు వీలు కలుగనుంది. దీంతో సర్కారు వాటా ప్రస్తుతం ఉన్న 80.96 శాతం నుంచి 45 శాతానికి పడిపోనుంది. 2015 నుంచి ప్రభుత్వ ఐడీబీఐ బ్యాంక్‌ను నిలబెట్టేందుకు గాను దాదాపు రూ.16000 కోట్ల మూలధనాన్ని సమకూర్చిందని.. తదుపరి మూలధన కూర్పు, బ్యాంక్‌ విస్తరణ నిమిత్తం ఎల్‌ఐసీలో కీలక వాటాను చెజిక్కించుకొనేందుకు క్యాబినెట్‌ సమ్మతి తెలిపిందని ఆర్థిక మంత్రి పీయూష్‌ గోయెల్‌ తెలిపారు. వాటా కొనుగోలు తరువాత ఐడీబీఐ బ్యాంక్‌ ఎల్‌ఐసీ సంస్థకు అనుబంధ బ్యాంక్‌గా కొనసాగుతుందని ఆయన అన్నారు. ప్రస్తుతం ఐడీబీఐలో ఎల్‌ఐసీ సంస్థ 10.82 శాతం వాటాను కలిగి ఉంది. మరో 40-45 శాతం వాటాను ఎల్‌ఐసీ కొనుగోలు చేయనున్నట్టుగా అధికారులు తెలిపారు. ఇందుకోసం బ్యాంక్‌ తాజాగా ఈక్విటీని జారీ చేయనుందని సమాచారం. బీమా నియంత్రణ సంస్థ నుంచి తుది అనుమతులు వచ్చిన పిమ్మటే కొత్త వాటా జారీ ఉంటుందని ఆర్థిక మంత్రి తెలిపారు.
మీ స్నేహితులకు రికమెండ్ చెయ్యండి